Meget tyder på at Folketingets "løsning" på at Skat ikke virker, er at tilbageføre de besparelse som Folketinget har påført Skat over en længere årrække.

Hvad der helt klart ikke er på bordet, er en selvransagelse hos Folketingets politikere over temaet "Kan vi lære noget af det her?"

Der er ellers nok at tage fat på.

En af de ting der væltede læsset for Skats EFI system, var at borgerne kan have gæld til det offentlige på omkring 500 måder. Ikke af 500 årsager, men på 500 måder.

Noget gæld kan tinglyses i fast ejendom, noget gæld kan indrives af fogeden, noget gæld kan sætte folk på gaden, noget gæld havner i Ribers osv. osv. osv.

Selvfølgelig skal folk ikke smides på gaden hvis de har en ubetalt biblioteksbøde, omvendt skal en skatteål ikke kunne beholde millionvillaen og Rolls'en - der er forskel på gæld til det offentlige, men der er ikke brug for 500 måder.

De 500 måder at have gæld på er opstået i Folketinget og det er kun Folketinget der kan reducere tallet til noget brugbart og indtil de gør det, flytter nissen med.

Tragedien om vores togdrift er ikke meget anderledes.

Takket være Folketingets beslutninger og ikke mindst mangel på beslutninger, ender vi i en situation hvor DSB regner med at bruge 186 mio kroner på en app til mobiltelefoner der kan sælge en billet fra Korsør til Slagelse.

Hvorfor fanden skal DSB bruge 450 skolelærerlønninger på en app til at sælge billetter, når vi allerede har brugt 5 mia kroner på Rejsekortet ?

Det skal de, fordi Folketinget aldrig har nosset sig sammen til at moderniere og simplificere takstsystemet for den offentlige traffik og ingen planer har om at gøre det.

Hernede på det Sydvestsjællandske Bondeplateau, afhænger prisen på en busbillet mange steder stadig af hvor sognerådsformanden boede i 1970.

Danmarks problem er ikke topskatten, ejendomsskatten, Rejsekortet, IC4 eller folk med brun hud.

Danmarks problem er at vi er under inkompetent ledelse.

Vi har brug for et Folketing med forstand på tuning af tilbagekoblingsmekaniser, køteori, risikoanalyse, stabilitetsanalyse og ikke mindst systemdesign.

Frem for alt har vi brug for et Folketing der forstår hvor vigtigt KISS princippet er.

Hvor mange milliarder skattekroner koster det borgerne, før ingeniørene erkender at de bliver nødt til at gå "all-in" i politik ?

phk